Avainsanat

Tiivistelmä



Avainsanat

1. Jäsenvaltioiden lainsäädännön lähentäminen – Koneet – Direktiivi 98/37 – Sellaisen maahantuojan velvollisuudet, joka tuo jäsenvaltioon toisessa jäsenvaltiossa valmistetun ja CE-merkinnällä ja EY-vaatimustenmukaisuusvakuutuksella varustetun koneen – Rajat – Kansallisia säännöksiä, joiden nojalla maahantuoja on velvollinen huolehtimaan siitä, että tällainen kone on kyseisessä direktiivissä säädettyjen olennaisten turvallisuus- ja terveysvaatimusten mukainen, ei voida hyväksyä

(Euroopan parlamentin ja neuvoston direktiivi 98/37)

2. Jäsenvaltioiden lainsäädännön lähentäminen – Koneet – Direktiivi 98/37 – Sellaisen maahantuojan velvollisuudet, joka tuo jäsenvaltioon toisessa jäsenvaltiossa valmistetun koneen – Rajat – Sen varmistaminen, että koneessa on kyseinen merkintä – Käännösten laatiminen – Kansallisten viranomaisten kanssa tehtävää yhteistyötä koskeva velvollisuus – Hyväksyttävyys – Edellytykset

(EY 28 ja EY 30 artikla; Euroopan parlamentin ja neuvoston direktiivi 98/37)

3. Jäsenvaltioiden lainsäädännön lähentäminen – Koneet – Direktiivi 98/37 – Jäsenvaltioiden oikeus säätää rikosoikeudellisia seuraamuksia yhteisön lainsäädännön rikkomisesta – Ulottuvuus

(EY 10 artikla ja EY 249 artiklan kolmas kohta; Euroopan parlamentin ja neuvoston direktiivi 98/37)

Tiivistelmä

1. Koneita koskevan direktiivin 98/37 säännökset estävät soveltamasta sellaisia kansallisia säännöksiä, joissa säädetään, että maahantuojan, joka tuo jäsenvaltioon toisessa jäsenvaltiossa valmistetun ja CE-merkinnällä ja EY-vaatimustenmukaisuusvakuutuksella varustetun koneen, on huolehdittava siitä, että tämä kone täyttää kyseisessä direktiivissä säädetyt olennaiset turvallisuus- ja terveysvaatimukset.

Kyseisen direktiivin keskeisenä tavoitteena nimittäin on yksinkertaistaa koneiden vaatimustenmukaisuuden selvittämistapoja, jotta koneiden vapaa liikkuvuus sisämarkkinoilla voitaisiin varmistaa mahdollisimman hyvin, ja tämän tavoitteen saavuttaminen estyisi, jos valmistajan jälkeen myöhemmässä vaihdannan vaiheessa toimivien henkilöiden, erityisesti koneita jäsenvaltiosta toiseen tuovien maahantuojien, voitaisiin myös katsoa olevan vastuussa näiden koneiden vaatimustenmukaisuudesta.

(ks. 45, 46 ja 61 kohta sekä tuomiolauselman 1 kohta)

2. Koneita koskevan direktiivin 98/37 säännökset eivät estä soveltamasta sellaisia kansallisia säännöksiä, joissa säädetään, että maahantuoja, joka tuo jäsenvaltioon toisessa jäsenvaltiossa valmistetun koneen, on velvollinen

– varmistumaan ennen koneen luovutusta käyttäjälle siitä, että kone on varustettu CE-merkinnällä ja EY-vaatimustenmukaisuusvakuutuksella, jonka mukana on sen käännös tuontimaana olevan jäsenvaltion kielelle tai yhdelle sen kielistä, sekä käyttöohjeilla, joiden mukana on niiden käännös kyseisen valtion kielelle tai kielille, ja

– toimittamaan, kun kone on luovutettu käyttäjälle, kaikki tarvittavat tiedot kansallisille valvontaviranomaisille ja tekemään näiden kanssa tarvittavaa yhteistyötä, jos tämä kone osoittautuu turvallisuuden tai terveyden kannalta vaaralliseksi, kunhan tällaiset vaatimukset eivät tarkoita maahantuojan velvoittamista varmistamaan itse, että kone on kyseisessä direktiivissä säädettyjen olennaisten turvallisuus- ja terveysvaatimusten mukainen.

(ks. 48, 49, 52 ja 61 kohta sekä tuomiolauselman 2 kohta)

3. Vaikka koneita koskevassa direktiivissä 98/37 ei asetetakaan jäsenvaltioille täsmällisiä seuraamusjärjestelmää koskevia velvoitteita, tästä ei voida päätellä, että kansalliset säännökset, joissa säädetään rikosoikeudellisia seuraamuksia tämän direktiivin täytäntöönpanemiseksi annetun lainsäädännön mukaisten velvoitteiden laiminlyönnistä, olisivat ristiriidassa kyseisen direktiivin kanssa. Jäsenvaltioilla nimittäin on niille EY 249 artiklan kolmannessa kohdassa annetun vapauden rajoissa velvollisuus valita kaikkein tarkoituksenmukaisimmat muodot ja keinot direktiivien tehokkaan vaikutuksen turvaamiseksi, ja niiden on EY 10 artiklan nojalla toteutettava edellä mainittujen edellytysten mukaisesti kaikki toimenpiteet, jotka ovat aiheellisia yhteisön oikeuden sisällön ja tehokkuuden turvaamiseksi.

EY 10 artiklaa ja EY 249 artiklan kolmatta kohtaa on näin ollen tulkittava siten, että niissä ei kielletä jäsenvaltiota säätämästä rikosoikeudellisia seuraamuksia direktiivin 98/37 mukaisten velvoitteiden noudattamisen tehokkaaksi varmistamiseksi, kunhan nämä seuraamukset vastaavat niitä seuraamuksia, joita sovelletaan kansallisen oikeuden vastaavanlaatuiseen ja vakavuudeltaan samanlaiseen rikkomiseen, ja kunhan ne joka tapauksessa ovat tehokkaita, oikeasuhteisia ja varoittavia.

(ks. 57–61 kohta sekä tuomiolauselman 3 kohta)